**บทที่ 1**

**บทนำ**

* 1. **ที่มาและความสำคัญ**

 ประเทศไทยเป็นประเทศที่มีความหลากหลายของผลผลิตทางการเกษตร ทั้งพืช ผัก ผลไม้ สมุนไพรต่างๆ และผลิตภัณฑ์ท้องถิ่นที่สามารถสร้างรายได้ให้กับเกษตรกร จากนโยบายของรัฐบาลที่กระจายความเจริญลงสู่ภูมิภาคด้วยการสร้างงาน สร้างรายได้ และการมีงานทำแก่ประชาชนจึงได้มีการกำหนดแนวทางเสริมสร้างรายได้แนวทางหนึ่งด้วยการส่งเสริมการให้ประชาชนใช้ภูมิปัญญาท้องถิ่นและทรัพยากรที่มีอยู่ในท้องถิ่นมาพัฒนาเป็นผลิตภัณฑ์ที่มีความเป็นเอกลักษณ์ในแต่ละพื้นที่ สำหรับภาคเกษตรกรรมของไทยยังคงมีบทบาทสำคัญต่อระบบเศรษฐกิจอุตสาหกรรมเกษตร และอาหารแปรรูป การแปรรูปสมุนไพรต่างๆ นับเป็นอุตสาหกรรมรากฐานที่มีบทบาทสำคัญต่อระบบเศรษฐกิจ โดยเกี่ยวกับห่วงโซ่การผลิตขนาดใหญ่ ตั้งแต่ระดับการผลิตของเกษตรกร ผู้รวบรวม ผู้แปรรูป ผู้ขนส่ง ผู้ผลิต ปัจจัยการผลิต บรรจุภัณฑ์ ผู้ค้า เป็นต้น (สมคิด ทักษิณาวิสุทธิ์, 2554) การเพิ่มขีดความสามารถในการแข่งขันทางธุรกิจของภาคเกษตร และอุตสาหกรรมในไทยนั้นไม่ใช่เพียงการเพิ่มทุนหรือลดดอกเบี้ยเท่านั้น แต่เป็นการแข่งขันในการสร้างสินค้าให้มีคุณภาพอย่างแท้จริง และการส่งเสริมการสร้างนวัตกรรมใหม่ที่มีส่วนช่วยผลักดันให้ผลิตภัณฑ์ด้านคุณภาพมากขึ้น กระบวนการผลิตโดยการนำเอาเทคโนโลยีทางการเกษตรเข้ามาใช้เพื่อเพิ่มผลผลิต และต่อมาได้มีการผลิตสินค้าการเกษตรต่างๆออกมาอย่างมากมาย (Goss and Burch, 2001) และ King *et al*. (2010) ได้อธิบายถึงธุรกิจการเกษตรเป็นการดำเนินกิจกรรมทั้งหลายนับตั้งแต่การผลิต และจำหน่ายปัจจัยการผลิต การผลิตสินค้าเกษตรในระดับฟาร์ม การเก็บรักษา การแปรรูปสินค้าเกษตร และการจำหน่ายผลิตภัณฑ์สินค้าเกษตร และผลิตผลพลอยได้หรือธุรกิจที่เกี่ยวข้องกับการเกษตรทุกประเภทถือว่าเป็นธุรกิจการเกษตรทั้งสิ้นและธุรกิจการเกษตรนั้นจะนำรายได้มาสู่คนในชุมชนและผู้ประกอบการ

จังหวัดมหาสารคามเป็นจังหวัดหนึ่งที่ประชากรส่วนใหญ่ประกอบอาชีพทางการเกษตร ได้แก่ การทำนาเป็นอาชีพหลัก และประกอบอาชีพเสริมเมื่อว่างจากการทำนา การทำไร่ การทอผ้า การจักรสาน การทอเสื่อ เลี้ยงสัตว์ ปลูกผักสวนครัว ตามศักยภาพของตนเอง ผลก็คือทำให้สร้างรายได้ให้กับตนเองและครอบครัวหรือสมาชิกในชุมชน จากข้อมูลการรายงานภาวะเศรษฐกิจการคลังจังหวัดมหาสารคาม พ.ศ. 2560 (สำนักงานคลังจังหวัดมหาสารคาม, 2560) พบว่าดัชนีผลผลิตภาคเกษตรกรรมขยายตัวร้อยละ 2.4 จากปริมาณผลผลิตข้าวเหนียว และอ้อยโรงงานเป็นสำคัญ โดยมียุทธศาสตร์ และนโยบายของจังหวัดในการจัดโซนนิ่งภาคเกษตร เน้นอาชีพการเกษตรเป็นหลักเพื่อจัดระบบการปลูกพืชและวางเป้าหมายการผลิตข้าวพันธุ์ดีส่งออกเน้นเชิงคุณภาพ โดยมีโครงการข้าวจีเอพี เป็นมาตรฐานการเกษตร ควบคุมการผลิตทุกขั้นตอน สำหรับการโซนนิ่งพืชเกษตรจะทำการสำรวจพื้นที่ที่เหมาะสมกับการเพาะปลูก อาทิเช่น เหมาะสมสำหรับปลูกข้าว มันสำปะหลัง และอ้อย ดังนั้นผลผลิตทางการเกษตรที่สำคัญของจังหวัด ได้แก่ ข้าว มันสำปะหลัง อ้อย เป็นต้น ส่วนผลผลิตทางการเกษตรอื่นๆ จะเป็นพืชสวนชนิดต่างๆ ที่เกษตรกรทำการปลูกผสมผสานเพื่อบริโภคในครัวเรือน และซื้อขายในชุมชนซึ่งถือว่าสินค้าเกษตรทีเป็นผลผลิตที่สร้างมูลค่าให้แก่ชุมชนท้องถิ่น

 ในอดีตผลผลิตทางการเกษตรต่างๆ จากชุมชนจะนำมาขายโดยตรงเป็นผลิตภัณฑ์ที่ไม่มีการแปรรูปทำให้ได้ราคาที่ไม่สูง ดังนั้นการพัฒนาผลผลิตจากภาคการเกษตรด้วยนวัตกรรมและเทคโนโลยีบนพื้นฐานของการวิจัยจะเป็นการเพิ่มมูลค่าให้แก่ผลิตภัณฑ์ของเกษตรกรที่พัฒนาขึ้น จากที่กล่าวมาแล้วเดิมผลิตภัณฑ์ท้องถิ่นหรือจากเกษตรกรโดยตรงยังไม่เป็นที่แพร่หลายเท่าที่ควร ไม่ว่าจะเป็นอาหารท้องถิ่น ผลิตภัณฑ์เครื่องสำอาง สมุนไพร เนื่องจากไม่ได้รับการพัฒนารูปลักษณ์ให้สวยงามดึงดูดสายตา ขาดการประชาสัมพันธ์ เผยแพร่คุณประโยชน์ให้เกิดเป็นกระแสความนิยมจนสามารถเพิ่มมูลค่าทางการตลาดได้มากนัก นอกจากนั้นเกษตรกรส่วนใหญ่ยังมุ่งเน้นผลิตสินค้าโดยไม่ได้ศึกษาความต้องการรสนิยมของผู้บริโภค รวมถึงแนวโน้มของกระแสนิยมของกลุ่มผู้บริโภคด้วย จึงทำให้ผลิตภัณฑ์ไม่สามารถพัฒนาเป็นของฝากของที่ระลึกจนกระทั่งสามารถขยายฐานการตลาดให้เติบโตเชิงพาณิชย์ สามารถสร้างรายได้ให้แก่ตนเองและชุมชนได้ ปัจจุบันเทรนสุขภาพเข้ามามีบทบาทต่อชีวิตประจำวันของคนยุคใหม่มากขึ้น ด้วยปัญหาสุขภาพที่เกิดจากมลภาวะสภาพแวดล้อมตลอดจนอาหารการกินที่เน้นสะดวกมากกว่าปลอดภัยจึงทำให้คนยุคใหม่เผชิญกับโรคภัยไข้เจ็บง่ายกว่าแต่ก่อน ดังนั้นอาหารเพื่อสุขภาพจึงได้รับความนิยมมากขึ้น นอกจากนั้นในท้องถิ่นยังมีสมุนไพรมากมายหลายชนิดทั้งในรูปแบบของสมุนไพรที่นำมาประกอบอาหาร สมุนไพรผสมเครื่องทำยา สมุนไพรใช้สด เป็นต้น การพัฒนาในการแปรรูปสมุนไพรในรูปแบบต่างๆ เพื่อนำมาบริโภคให้สะดวกหรือง่ายขึ้นจึงมีความจำเป็นที่ต้องมีการพัฒนา

 จากที่กล่าวมาจะเห็นได้ว่าผลผลิตทางการเกษตรตั้งแต่ขบวนการผลิตจนได้ผลิตภัณฑ์ที่มีคุณภาพ เป็นที่ยอมรับและความต้องการของผู้บริโภค จึงจำเป็นต้องมีการพัฒนาผลิตภัณฑ์ให้มีคุณภาพ การบรรจุภัณฑ์ที่สวยงามในการส่งเสริมการขายดึงดูดความสนใจรวมทั้งการเปิดช่องทางการขายผลิตภัณฑ์ การพัฒนาผลิตภัณฑ์ต่างๆ นั้นควรพัฒนาบนพื้นฐานขององค์ความรู้จากการค้นคว้าวิจัย เพื่อยืนยันคุณภาพของผลิตภัณฑ์ที่ได้ผลิตขึ้นมา ดังนั้นทีมนักวิจัยของมหาวิทยาลัยราชภัฏมหาสารคามจึงได้ดำเนินโครงการวิจัยเพื่อพัฒนาผลิตภัณฑ์ทางการเกษตรให้ได้รูปแบบของผลิตภัณฑ์ที่หลากหลาย โดยอาศัยวัตถุดิบทางการเกษตรที่มีอยู่ในจังหวัดมหาสารคามเป็นฐานในการพัฒนาต่อยอดทั้งด้านอาหาร สมุนไพร ด้านความงาม เพื่อให้ได้ผลิตภัณฑ์และนวัตกรรมใหม่ๆในการเพิ่มมูลค่าผลิตภัณฑ์เพื่อนำสู่ตลาดซึ่งถือว่าเป็นการนำผลจากการวิจัยสู่นวัตกรรมเชิงพาณิชย์ อีกทั้งเป็นการสร้างความเข้มแข็งทางเศรษฐกิจให้กับชุมชนเกษตรกรของจังหวัดมหาสารคาม

* 1. **วัตถุประสงค์**

 1. เพื่อวิจัยและพัฒนาผลิตภัณฑ์ ส่งเสริมด้านอาหาร ส่งเสริมด้านสุขภาพ และส่งเสริมด้านความงามจากฐานทรัพยากรทางการเกษตรในท้องถิ่นของจังหวัดมหาสารคาม

 2. เพื่อศึกษาพฤติกรรมและปัจจัยส่วนประสมทางด้านการตลาดต่อการเลือกซื้อผลิตภัณฑ์จากผลงานวิจัย

 3. เพื่อศึกษาช่องทางการจัดจำหน่ายผลิตภัณฑ์จากผลงานวิจัย

* 1. **ขอบเขตของโครงการวิจัย**

 1.3 การพัฒนาผลงานวิจัยเพื่อให้ไดนวัตกรรมและผลิตภัณฑ์ ประกอบด้วย 3 ด้านดังนี้

 1.3.1 การศึกษาวิจัยด้านอาหาร ได้แก่

 1) การพัฒนากระบวนการผลิตข้าวงอกนึ่งเพื่อปรับปรุงคุณค่าโภชนาการ

 2) การพัฒนาผลิตภัณฑ์กระเจี๊ยบแผ่นอบกรอบเสริมโปรตีน

 3) ขนุน (Jackfruit Fried Cryspy)

 1.3.2 การศึกษาวิจัยส่งเสริมด้านสุขภาพ

 1) การพัฒนาผลิตภัณฑ์ชาเชียงดาโดยวิธีการอบแห้งแบบพาความร้อน

 2) แก่นตะวันแคปซูล

 3) การพัฒนาผลิตภัณฑ์ชาเพื่อสุขภาพจากสมุนไพรท้องถิ่น

 1.3.3 การศึกษาวิจัยส่งเสริมด้านความงาม

 1) การพัฒนาผลิตภัณฑ์เครื่องสำอางปิดผมขาวจากข้าวไรซ์เบอร์รี่

 2) การพัฒนาผลิตภัณฑ์เครื่องสำอางจากข้าวเพื่อเพิ่มมูลค่าแก่วิสาหกิจชุมชน กลุ่มผู้ปลูกข้าวบ้านหนองยาง

 1.3.4 การศึกษาด้านการตลาดโดยศึกษาพฤติกรรมและปัจจัยส่วนประสมทางด้านการตลาดต่อการเลือกซื้อผลิตภัณฑ์จากผลงานวิจัย

 1.3.5 การศึกษาช่องทางจัดจำหน่ายผลิตภัณฑ์จากผลงานวิจัย

**1.4 นิยามศัพท์เฉพาะ**

 การวิจัยและพัฒนา หมายถึง กระบวนการศึกษาค้นคว้าอย่างมีระบบของนักวิจัยมหาวิทยาลัยราชภัฏมหาสารคามที่พัฒนาผลิตภัณฑ์ใหม่ ปรับปรุงผลิตภัณฑ์เดิมให้มีคุณค่า จากฐานทรัพยากรทางการเกษตรที่มีอยู่ในท้องถิ่น

 การเพิ่มผลผลิตเชิงพาณิชย์ หมายถึง ผลงานวิจัยที่ได้ศึกษาค้นคว้าของนักวิจัยมหาวิทยาลัยราชภัฏมหาสารคาม สามารถนำผลงานวิจัยไปสู่การแปลงเป็นสินค้า การบริการได้ เพื่อพัฒนาธุรกิจเศรษฐกิจ และสังคมของชุมชนได้

**1.5 ประโยชน์ที่คาดว่าจะได้รับ**

 1. ได้องค์ความรู้ในด้านการพัฒนาผลิตภัณฑ์ให้มีคุณภาพบนฐานการวิจัย

 2. ได้ผลิตภัณฑ์ที่สามารถสร้างรายได้ให้กับชุมชนเพิ่มมากขึ้น

 3. ผลผลิตที่ได้ตอบสนองนโยบายของภาครัฐ ในการสร้างความเข้มแข็งทางด้านเศรษฐกิจของชุมชน